Fotobewyse van massa doodmarteling in Siriese tronke‘ŉ Rekenaar-gemanipuleerde weergawe van een van die foto’s wat vrygestel is. Foto: CNN Meer as 50 000 foto’s wat bewys dat duisende gevangenes in Siriese tronke doodgemartel is, is aan die lig gebring. ‘n Fotograaf van die Siriese regering, wat slegs as Caesar bekend staan, se werk was glo om foto’s van die lyke van dooies in Siriese tronke te neem. Hy beweer hy het daagliks tot 50 liggame gefotografeer. Caesar het egter na die opposisie oorgeloop en dié fotobewyse saamgebring. Die foto’s bevat die bewyse van minstens 11 000 tronkmoorde. Die persone is onderwerp aan uithongering, erge aanranding, verwurging, en ander vorme van marteling en moord. Die verslag wat deur juriste opgestel is om die geloofwaardigheid van die foto’s en die man se getuienis te ondersoek, het in die hande van die Britse koerant, The Guardian, en Amerika se CNN beland. Die gegewens is geloofwaardig bevind. Die bekendmaking van die verslag kan ‘n ernstige terugslag wees vir die bewind van pres. Bashar al-Assad, wat later dié week in Switserland aan vredesamesprekings met opposisiegroepe onder VN-toesig gewikkel sal wees. Assad se posisie het die jongste tyd verstewig weens erge verdeeldheid onder die opposisie, en veral die al sterker rol wat Al Kaïda-filiale daarin begin speel. Boonop gee Sirië skynbaar sy volle samewerking aan die internasionale gemeenskap met die aftakeling van sy chemiese wapens.